Virallinen lehti nro C 118 , 29/04/1999 s. 0051



KIRJALLINEN KYSYMYS E-2287/98 esittäjä(t): Jaak Vandemeulebroucke (ARE) komissiolle (22. heinäkuuta 1998) Aihe: Euroopan unionin ja Etelä-Afrikan tasavallan kahdenvälinen kauppa-, kehitys- ja yhteistyösopimus Etelä-Afrikan tasavallasta tuli vuoden 1997 huhtikuun lopussa Lomén sopimuksen 71. jäsen. Euroopan unioni ja Etelä-Afrikan hallitus käyvät tämän lisäksi neuvotteluja kahdenvälisestä kauppa-, kehitys- ja yhteistyösopimuksesta. Neuvottelut on määrä saattaa päätökseen vuoden 1998 puolivälissä. Uudella sopimuksella aiotaan muodostaa epäsymmetrinen vapaakauppa-alue EU:n kanssa ja korvata näin GATTin mukainen etuuskohtelu (GSP), johon on sisältynyt alennettujen tuontitullien soveltaminen tiettyihin eteläafrikkalaisiin tuotteisiin vuodesta 1994. Pyytäisin komissiolta vastausta seuraaviin kysymyksiin: 1. Mitkä eteläafrikkalaiset tuotteet ovat tällä hetkellä Euroopan unionin tullien ja muiden verojen alaisia? 2. Mitkä eteläafrikkalaiset tuotteet jäävät kahdenvälisen kauppa-, kehitys- ja yhteistyösopimuksen tultua voimaan Euroopan unionin tullien ja muiden verojen alaisiksi? 3. Mitkä Euroopan unionin tuotteet ovat tällä hetkellä Etelä-Afrikan tasavallan tullien ja muiden verojen alaisia? 4. Mitkä Euroopan unionin tuotteet jäävät kahdenvälisen kauppa-, kehitys- ja yhteistyösopimuksen tultua voimaan Etelä-Afrikan tasavallan tullien ja muiden verojen alaisiksi? 5. Kuinka pitkälle Euroopan unionin ja Etelä-Afrikan tasavallan kahdenvälisestä kauppa-, kehitys- ja yhteistyösopimuksesta käytävät neuvottelut ovat edenneet? 6. Kuinka monta neuvottelukierrosta kahdenvälisten neuvottelujen alettua on käyty (kenen kanssa, missä, milloin ja mistä asioista)? 7. Milloin kahdenvälisestä kauppa-, kehitys- ja yhteistyösopimuksesta on määrä käydä viimeiset neuvottelut (kenen kanssa ja missä)? 8. Minkälaisia taloudellisia vaikutuksia Afrikan eteläosalle vapaakauppasopimuksella on Euroopan komission yleisselvityksen mukaan? 9. Mistä a) periaatteista, b) säännöistä, c) tullisopimuksista ja d) tuoteluetteloista on jo päästy sopimukseen? 10. Mistä a) periaatteista, b) säännöistä, c) tullisopimuksista ja d) tuoteluetteloista ei vielä ole päästy sopimukseen? Miksi? Kuka on esittänyt varaumia kussakin kysymyksessä? 11. Voiko Etelä-Afrikan tasavalta periä sopimuksen hyväksymisen jälkeen tuontitulleja Euroopan unionista tuotavista tuetuista maataloustuotteista estääkseen eteläisen Afrikan maatalouden luhistumisen tai korvatakseen sen seurauksia? Jos vastaus on kielteinen, miksi? 12. Voiko Euroopan unioni periä sopimuksen hyväksymisen jälkeen tuontitulleja Etelä-Afrikan tasavallasta tuotavista a) maataloustuotteista, b) kivihiilestä ja c) teräksestä? Jos voi, miksi ja minkä jäsenvaltioiden vaatimuksesta? Komission jäsenen João de Deus Pinheironkomission puolesta antama vastaus (22. syyskuuta 1998) 1. Etelä-Afrikan vientiin yhteisön alueelle sovelletaan tällä hetkellä suosituimmuuslausekkeen tai tilanteesta riippuen yleisen tullietuusjärjestelmän (GSP) mukaisia tulleja. 2. Tämänhetkisen tilanteen perusteella tuleva vapaakauppa-alue tarjoaa siirtymäkauden jälkeen 95 prosentille Etelä-Afrikan viennistä täysin tullittoman pääsyn yhteisöön. Loput viisi prosenttia sisältää ainoastaan maataloustuotteita. 3. Yhteisön vientiin Etelä-Afrikkaan sovelletaan suosituimmuustulleja. 4. Tämänhetkisen tilanteen perusteella tuleva vapaakauppa-alue tarjoaa siirtymäkauden jälkeen 85 prosentille yhteisön viennistä täysin tullittoman pääsyn Etelä-Afrikkaan. Loput 15 prosenttia sisältää pääasiassa teollisuustuotteita. 5. Neuvottelut ovat loppuvaiheessa. komission neuvottelijoita ohjaa Cardiffissa kesäkuussa 1998 kokoontuneen Eurooppa-neuvoston julkilausuma unionin päättäväisyydestä saada neuvottelut menestyksekkäästi päätökseen viimeistään vuoden 1998 syksyllä. 6. Sen jälkeen kun neuvottelut aloitettiin vuoden 1995 kesäkuussa, komissio ja sen eteläafrikkalaiset neuvottelukumppanit ovat käyneet 20 neuvottelukierrosta kaikista aiheista, jotka sisältyvät aiottuun kauppaa, kehitystä ja yhteistyötä koskevaan sopimukseen. 7. Neuvottelujen 21. ja toivottavasti viimeinen kierros käydään Brysselissä 16.-18. syyskuuta 1998. 8. Komissio uskoo, että aiotulla sopimuksella on myönteinen taloudellinen vaikutus sekä Etelä-Afrikkaan että muihin alueen maihin. 9. Aiotun sopimuksen pääperiaatteista ja suurimmasta osasta toimenpiteitä ja artiklaluonnoksia on saatu aikaan ad referendum -sopimus. 10. Ad referendum -sopimusta ei vielä ole saatu aikaan joistakin toimenpiteistä, sopimuksen kaupallisesta osasta ja sopimukseen liitettävistä tuoteluetteloista, koska sopimuspuolten tarjoukset ja vaatimukset eivät vielä kohtaa. 11. Ad referendum -sopimus on saatu aikaan yleisestä, maataloutta koskevasta ja alueellisesta (eteläisen Afrikan tulliliitto) suojalausekkeesta, joiden perusteella Etelä-Afrikka voi poikkeuksellisesti toteuttaa toimenpiteitä sellaisten kotimaanmarkkinoidensa häiriöiden korjaamiseksi, jotka johtuvat yhteisöstä peräisin olevasta tuonnista. 12. Myös yhteisö voi soveltaa yleistä, maataloutta koskevaa ja toista alueellista (Réunion) suojalauseketta, jos Etelä-Afrikasta peräisin oleva tuonti aiheuttaisi vakavia häiriöitä yhteisön markkinoilla.